b"\n_START_ARTICLE_\nJoan Tous i Casals\n_START_SECTION_\nBiografia\n_START_PARAGRAPH_\nFill d'Amadeu Tous i Maria Casals, de Piera i els Hostalets de Pierola respectivament, el seu pare era comptable d'una petita f\xc3\xa0brica. L'any 1929, quan acab\xc3\xa0 els estudis, va entrar a treballar com aprenent a can Jorba fins a iniciar-se la guerra, quan va ser cridat a files i destinat a Reus. Durant la guerra civil particip\xc3\xa0 en diverses campanyes i va adquirir el grau de sergent i amb la retirada de les tropes republicanes fou empresonat al camp de Setfons i a la Universitat de Cervera per\xc3\xb2 al no constar c\xc3\xa0rrecs al seu contra va poder reincorporar-se a la vida civil, dedicant totes les estones possibles a les seves grans afeccions: l'excursionisme, la fotografia i la papirofl\xc3\xa8xia._NEWLINE_Les primeres fotografies d'en Tous es remunten a 1928, quan va heretar una c\xc3\xa0mera Kodak 8x10 t/2 amb la qual va fer fotografies durant l'Exposici\xc3\xb3 Internacional. Entre 1932 i 1936 treball\xc3\xa0 amb una c\xc3\xa0mera Balda 4 1/2x6 i posteriorment amb una Super Ikonta i una Rollei Flex 6x6. Destac\xc3\xa0 en la fotografia en blanc i negre i es caracteritz\xc3\xa0 per un gran sentit de la perspectiva i de les llums i tamb\xc3\xa9 de l'enquadrament, sense utilitzar mai ni angulars ni teleobjectius. No li interessaren per\xc3\xb2 els temes de laboratori, perqu\xc3\xa8 preferia confiar en els professionals com Casanovas o Boada (carrer Tallers). _NEWLINE_Va ser membre de la UEC, vocal de fotografia d'aquesta instituci\xc3\xb3 i fundador i \xc3\xa0nima de l'Arxiu Bibliogr\xc3\xa0fic Excursionista aix\xc3\xad com del primer Sal\xc3\xb3 de Fotografia de Muntanya celebrat l'any 1956 al Palau de la Virreina, amb motiu del 25 aniversari de la fundaci\xc3\xb3 de la Uni\xc3\xb3 Excursionista de Catalunya. _NEWLINE_Com a fot\xc3\xb2graf amateur va prendre part en un gran nombre de mostres i salons de fotografia obtenint premis i mencions. Les seves fotografies han estat consultades i utilitzades per molts professionals de l'arqueologia, l'arquitectura i la hist\xc3\xb2ria com Agust\xc3\xad Duran i Sanpere, Camil Pall\xc3\xa0s, Francesc Gurri, Manel Riu i Antoni Pladevall i s'han publicat en moltes obres especialitzades. _NEWLINE_Aix\xc3\xad i ja des dels anys cinquanta va ser un dels fot\xc3\xb2grafs de la primera edici\xc3\xb3 de la Guia de Mallorca, Menorca y Ibiza de Josep Pla i tamb\xc3\xa9 en feu algunes per a la seva Guia de la Costa Brava. Tamb\xc3\xa9 als anys cinquanta, junt amb Bartomeu Colomines, per\xc3\xb2 signat tan sols amb les inicials, es va editar per ABE de la UEC, un llibret sobre l'art rom\xc3\xa0nic al Bergued\xc3\xa0, on es recollien exhaustivament totes les esgl\xc3\xa9sies i ermites de la comarca, seguit d'altres treballs sobre l'arquitectura religiosa rom\xc3\xa0nica del Pallars i de l'Alt Urgell._NEWLINE_Edit\xc3\xa0 conjuntament amb Antoni Pladevall i Mn. Ignasi M. Colomer l'obra Columbaris, Colomers i Palomeres, on d\xc3\xb3na l'inventari de tots els antics colomers de Catalunya, de la qual en sort\xc3\xad una exposici\xc3\xb3. Durant anys va col\xc2\xb7laborar amb J.M. Gav\xc3\xadn a qui va cedir fotografies per al seu Inventari d'Esgl\xc3\xa9sies de Catalunya. Tamb\xc3\xa9 va col\xc2\xb7laborar amb el Servei d'Inventari del Patrimoni Arquitect\xc3\xb2nic de la Generalitat de Catalunya en la realitzaci\xc3\xb3 de les fitxes dels ponts catalans i realitz\xc3\xa0 algunes de les fotografies de paisatges editats com a cartells pel Departament de Comer\xc3\xa7 i Turisme. _NEWLINE_Als anys vuitanta s'organitz\xc3\xa0 una exposici\xc3\xb3 amb les fotografies que va fer durant els anys trenta-quaranta sobre Cadaqu\xc3\xa9s.\n_START_SECTION_\nFons personal\n_START_PARAGRAPH_\nEl seu fons personal es conserva a l'Arxiu Nacional de Catalunya. Joan Tous va produir al llarg de la seva vida un important fons fotogr\xc3\xa0fic amb imatges de gran sensibilitat i qualitat t\xc3\xa8cnica, constitu\xc3\xaft en una primera fase per material en blanc i negre i en una segona per diapositives color. L'objecte de la seva fotografia \xc3\xa9s el territori de Catalunya, el seu paisatge i la seva hist\xc3\xb2ria, enregistrant al llarg de m\xc3\xa9s de seixanta anys (1928-1992) el paisatge i els monuments del pa\xc3\xads, amb especial atenci\xc3\xb3 als colomers, ponts i creus. El seu inter\xc3\xa8s preferent per\xc3\xb2 \xc3\xa9s el rom\xc3\xa0nic catal\xc3\xa0._NEWLINE_Una part del seu fons personal es conserva a l'Arxiu Fotogr\xc3\xa0fic de Barcelona. El fons aplega part de la producci\xc3\xb3 realitzada per Joan Tous com a fot\xc3\xb2graf amateur. Concretament, s\xc3\xb3n fotografies sobre Barcelona, vistes dels indrets m\xc3\xa9s emblem\xc3\xa0tics, el paisatge urb\xc3\xa0, la vida quotidiana i festiva de la ciutat."